b'\n_START_ARTICLE_\nRimantas Karazija\n_START_SECTION_\nBiografija\n_START_PARAGRAPH_\n1954 m. baig\xc4\x97 Kupi\xc5\xa1kio vidurin\xc4\x99 mokykl\xc4\x85. 1954\xe2\x80\x931959 m. Lietuvos veterinarijos akademijoje (LVA) studijavo veterinarij\xc4\x85, \xc4\xafgijo veterinarijos gydytojo specialyb\xc4\x99. Nuo 1961 m. LVA Fiziologijos, patologin\xc4\x97s fiziologijos ir patologin\xc4\x97s anatomijos katedros asistentas. 1963\xe2\x80\x931966 m. mok\xc4\x97si aspirant\xc5\xabroje, 1967 m. apgyn\xc4\x97 veterinarijos moksl\xc5\xb3 kandidato disertacij\xc4\x85, veterinarijos moksl\xc5\xb3 kandidatas. _NEWLINE_1968\xe2\x80\x931974 m. LVA Veterinarijos fakulteto dekanas. 1972\xe2\x80\x931974 m. LVA Fiziologijos, patologin\xc4\x97s fiziologijos ir patologin\xc4\x97s anatomijos katedros ved\xc4\x97jas. 1974\xe2\x80\x931976 m. LVA prorektorius mokymo ir mokslo reikalams. 1976\xe2\x80\x931992 m. LVA rektorius. 1970 m. docentas, nuo 1989 m. profesorius. Paskelb\xc4\x97 per 100 mokslo darb\xc5\xb3. _NEWLINE_R. Karazijos rektoriavimo metais buvo pastatytas Zooin\xc5\xbeinerijos fakulteto mokymo korpusas (1980 m.), \xc4\xafkurtas Akademijos muziejus (1981 m.), pastatyta sporto sal\xc4\x97 (1983 m.), visuomeninio student\xc5\xb3 maitinimo kompleksas (1985 m.), penki bendrabu\xc4\x8diai. Rekonstravus sen\xc4\x85j\xc4\x85 sporto sal\xc4\x99 \xc4\xafrengta student\xc5\xb3 diskoteka (1984 m.), \xc4\xafkurta chlamidijozi\xc5\xb3 problemin\xc4\x97 laboratorija (1987 m.), skai\xc4\x8diavimo centras (1989 m.), galvij\xc5\xb3 prieskrand\xc5\xbei\xc5\xb3 metabolizmo tyrimo problemin\xc4\x97 laboratorija (1989 m.), kuriai trejus metus jis vadovavo. Akademijos mokymo bandym\xc5\xb3 \xc5\xabkyje suformuota mokomoji kolekcin\xc4\x97 galvij\xc5\xb3 banda, veik\xc4\x97 galvij\xc5\xb3 embrion\xc5\xb3 transplantavimo laboratorija. Iniciavo bendradarbiavim\xc4\x85 su Leipcigo ir Hal\xc4\x97s universitetais (Vokietija), Upsalos agrariniu universitetu (\xc5\xa0vedija), Var\xc5\xa1uvos \xc5\xbeem\xc4\x97s \xc5\xabkio akademija (Lenkija), Jeruzal\xc4\x97s hebraj\xc5\xb3 universiteto Koreto veterinarijos mokykla (1993 m.)._NEWLINE_1983\xe2\x80\x931989 m. Lietuvos auk\xc5\xa1t\xc5\xb3j\xc5\xb3 mokykl\xc5\xb3 Rektori\xc5\xb3 tarybos pirmininko pavaduotojas. Nuo 1986 m. LKP Revizijos komisijos narys. Prisid\xc4\x97jo prie Lietuvos veterinarijos gydytoj\xc5\xb3 s\xc4\x85jungos (dab. asociacija) atk\xc5\xabrimo, 1988\xe2\x80\x931992 m. jos pirmininkas. 1989\xe2\x80\x931992 m. i\xc5\xa1rinktas pirmuoju Lietuvos auk\xc5\xa1t\xc5\xb3j\xc5\xb3 mokykl\xc5\xb3 Rektori\xc5\xb3 konferencijos pirmininku._NEWLINE_1992\xe2\x80\x931994 m. Bronislovo Lubio ir Adolfo \xc5\xa0le\xc5\xbeevi\xc4\x8diaus Vyriausyb\xc4\x97se \xe2\x80\x93 LR \xc5\xbeem\xc4\x97s \xc5\xabkio ministras.  1994\xe2\x80\x931995 m. LVA Fiziolologijos ir patologijos katedros profesorius. 1995 m. LR u\xc5\xbesienio reikal\xc5\xb3 ministro Povilo Gylio patar\xc4\x97jas. 1995\xe2\x80\x931998 m. LR nepaprastasis ir \xc4\xafgaliotasis ambasadorius Latvijoje.  R. Karazijai dirbant ambasadoriumi Latvijoje, buvo u\xc5\xbebaigtas Lietuvos-Latvijos sienos delimitavimas, vyko sienos demarkavimo darbai, parengta pasira\xc5\xa1ymui sutartis d\xc4\x97l Lietuvos-Latvijos j\xc5\xabros sienos nustatymo. Nuo 1999 m. v\xc4\x97l LVA Fiziologijos ir patologijos katedros profesorius.  2006 m. minimas LR Seimo komisijos EBSW veiklai tirti i\xc5\xa1vadose.'